**Cu primul fulg de nea**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu știu de ce sunt nopțile mai crude

Și nu mai au parfum de tei în nări

Ori trec absente fără să m-asude

Lăsând în urmă brumă și damnări.

Să fie oare toamna asta lungă

De vină pentru orișice declin?

Doar ploaia rece tropăie în dungă

Și ne zâmbește-n geamuri cabotin.

Eu mă dezbrac de toate, doar pe tine

Te-aștept să vii cu primul fulg de nea

Și vor fi nopți de fantezie pline

Și dimineţile asemenea.

- Încerc să mă împac cu griul zilei

Deşi mi-e greu. Lipsită de elan,

Cu verde colorez obrajii filei

Să-ţi scriu un vers... Acest sfârşit de an

Mi-aduce-n minte alte anotimpuri,

Pe-un pick-up vechi dansează un vinil,

Te caut printre slove şi-n răstimpuri

Te-ascund de ger sub pătura vernil

A primăverii mele ce-o să vină

S-adape dimineţi la porţi de rai,

Din fulgi voi face bulgări de lumină

Să-mpodobesc povestea-n care stai.

Ioan Grigoraș Liliana Trif